钦定古今图书集成/明伦汇编/人事典/第018卷 > 《沁园春》〈美人指甲〉宋·刘过
## 钦定古今图书集成/明伦汇编/人事典/第018卷 > 《沁园春》〈美人指甲〉宋·刘过

销薄春冰，碾轻寒玉，渐长渐弯。见凤鞋泥污，偎人强
剔，龙涎香断，拨火轻翻。学抚瑶琴，时时欲剪，更掬水
鱼鳞波底寒。纤柔处，试摘花香满，镂枣成斑。时将
粉泪偷弹。记绾玉曾教柳傅看。算恩情相著，搔便玉
体，归期暗数，划遍阑干。每到相思，沉吟静处，斜倚朱
唇皓齿间。风流甚，把仙郎暗掏，莫放春闲。

《拾遗记》：帝颛顼高阳氏，黄帝孙昌意之子。昌意出河
滨，遇黑龙负元玉图，时有一老叟谓昌意云：“生子必
叶水德而王。”至十年，颛顼生，手有文如龙，亦有玉图
之象。

《搜神记》：虞舜耕于历山，得玉历于河际之岩。舜知天
命在己，体道不倦。舜龙颜大口，手握褒。宋均注曰：“握
褒，手中有褒字，喻从劳苦受褒饬，致大祚也。”

《山海经》：“柔利国为人一手，一臂国为人一手。”

《春秋元命苞》：“汤臂四肘，是谓神刚，象月推移，以绥四
方。”

《白虎通》：汤臂二肘，是谓抑翼。攘去不义，万民蕃息。
《帝王世记》：汤时大旱，殷史曰：“‘卜当以人祷’。汤曰：‘吾所
谓自当’。”遂斋戒剪发断爪，己为牲，祷于桑林之野，告
于上天，已而雨大至。

《淮南子修务训》：“羿左臂修而善射。”

《列子汤问篇》：纪昌学射于飞卫，尽卫之术，计天下之
敌己者一人而已，乃谋杀飞卫。相遇于野，二人交射，
矢锋相触而坠于地，飞卫之矢先穷，纪昌遗一矢，既
发，飞卫以棘刺之端捍之而无差。于是二子泣而投
弓，相拜于途，请为父子，克臂以誓，不得告术于人。
《竹书纪年》：“周文王龙颜虎肩，大王曰：‘吾世当有兴者，
其在昌乎’？”

《尔雅》：“北方有比肩，民焉迭食而迭望。”〈此即半体之人各有一目一鼻
一孔一臂一脚亦犹鱼鸟之相合更望备警急〉
《史记鲁世家》：成王少时，病，周公乃自剪其爪，沉之河，
以祝于神曰：“王少，未有识，奸神命者乃旦也。”亦藏其策于府，成王病有瘳。及成王用事，人或谮周公，周公
奔楚。成王发府，见周公之祷书，乃泣，反周公。

《晋世家》：唐叔虞者，周武王子而成王弟。初，武王与叔
虞母会时，梦天谓武王曰：“余命女生子，名虞，余与之
唐。”及生子，文在其手曰虞，故遂因命之曰虞。

《左传》：宋武公生仲子。仲子生而有文在其手，曰：“为鲁
夫人，故仲子归于我。”

庄公十二年，“南宫万奔陈。宋人请南宫万于陈以赂
陈人，使妇人饮之酒，而以犀革裹之，比及宋，手足皆
见，宋人醢之。”

三十二年，初，公筑台临党氏，见孟任，从之閟，而以夫
人言许之，割臂盟公。生子般焉。

闵公二年，成季之将生也，桓公使卜楚丘之父卜之，
曰：“男也，其名曰友，在公之右。间于两社，为公室辅。季
氏亡，则鲁不昌。”又筮之，遇《大有》之《干》，曰：“同复于父，敬
如君所。”及生，有文在其手曰“友”，遂以命之。

班固《幽通赋注》：齐桓公倚柱叹曰：“天下奇珍易得，但
未得食人肉耳。”易牙归，断其儿手，以啖于君也。
《左传》宣公二年，晋灵公不君，宰夫胹熊蹯，不熟，杀之，
寘诸畚，使妇人载以过朝。赵盾、士季见其手，问其故
而患之。

四年，楚人献鼋于郑灵公，公子宋与子家将见。〈公子宋子
公也子家归生〉子公之食指动。〈第二指也〉以示子家，曰：“他日我如
此，必尝异味。”及入，宰夫将解鼋，相视而笑。公问之，子
家以告。及食大夫鼋，召子公而弗与也。子公怒，染指
于鼎，尝之而出。

十二年春，楚子围郑。夏六月，晋师救郑。楚乘晋军。桓
子不知所为，鼓于军中曰：“先济者有赏。”中军、下军争
舟，舟中之指可掬也。

成公二年，晋从齐师陈于鞌，郤克伤于矢，曰：“余病矣。”
张侯曰：“自始合，而矢贯余手及肘，余折以御，左轮朱
殷，岂敢言病？吾子忍之。”韩厥梦子舆谓己曰：“且辟左
右。”故中御而从齐侯。公射其左，越于车下，射其右，毙
于车中。綦母张丧车从，韩厥曰：“请寓乘从。”左右皆肘
之，使立于后，韩厥俛定其右。逢丑父与公易位，将及
华泉，《骖絓》于木而止。丑父寝于轏中，蛇出于其下，以
肱击之，伤而匿之，故不能推车而及。

襄公十四年，卫献公使子蟜、子伯、子皮与孙子盟于
丘宫，孙子皆杀之。公出奔齐，孙子追之。初，尹公佗学
射于庾公差，庾公差学射于公孙丁，二子追公，公孙
丁御公子鱼，射两軥而还。尹公佗曰：“子为师，我则远
矣。”乃反之。公孙丁授公辔而射之，贯臂。

十八年，晋伐齐，齐侯御诸平阴，齐师夜遁。殖绰、郭最
殿，晋州绰及之，射殖绰，中肩，两矢夹脰。

《二十三年》，“栾盈帅曲沃之甲以入绛”，范宣子奉公以
如固宫。范鞅遇栾乐，乐射之不中。又注：“则乘槐本而
覆，或以戟钩之，断肘而死。”

二十六年，楚侵郑，郑皇颉出与楚师战，败穿封戍，囚
皇颉。公子围与之争之正于伯州犁。伯州犁曰：“请问
于囚。”乃上其手，曰：“夫子为王子围，寡君之贵介弟也。”
下其手，曰：“此子为穿封戍，方城外之县尹也。”〈上下手以道囚
意〉谁获子囚？曰：“颉遇。”王子弱焉。

《说苑正谏篇》：晋平公好乐，多其赋敛，下治城郭，曰：“敢
有谏者死。”国人忧之。有咎犯者，见门大夫曰：“臣闻主
君好乐，故以乐见。”门大夫入言曰：“晋人咎犯欲以乐
见。”平公曰：“内之，止坐殿上，则出钟磬竽瑟。”坐有顷，平
公曰：“客子为乐。”咎犯对曰：“臣不能为乐，臣善隐。”平公
召隐士十二人，咎犯曰：“隐臣窃愿昧死御。”平公曰：“诺。”
咎犯申其左臂而诎五指。平公问于隐官曰：“占之为
何？”隐官皆曰：“不知。”平公曰：“归之。”咎犯则申其一指曰：
“是一也；便游赭尽而峻城阙，二也；柱梁衣绣，士民无
褐，三也；侏儒有馀酒而死士渴，四也；民有饥色而马
有粟秩，五也；近臣不敢谏，远臣不敢达。”平公曰：“善。”乃
屏钟鼓，除竽瑟，遂与咎犯参治国。

《琐语》：晋师旷昼侍平公，鼓瑟，辍而笑曰：“齐君与嬖人
戏，坠床伤臂。”公书记之，使问其候，果如其言。

《左传昭公十三年》：楚使枝如子躬聘于郑，致犨、栎之
田。事毕，弗致。既复，王问犨、栎，降服而对曰：“‘臣过失命，
未之致也’。王执其手曰：‘子毋勤姑归，不穀有事，其告
子也。初，共王无冢适，有宠子五人，无适立焉。乃大有
事于群望而祈曰：‘请神择于五人者，使主社稷’’。”乃遍
以璧见于群望曰：“当璧而拜者，神所立也。”使五人齐
而长入拜。康王跨之，灵王肘加焉。

二十年，卫公孟絷狎齐豹。初，齐豹见宗鲁于公孟。〈注荐
达也〉为《骖乘》焉，将作乱，而谓之曰：“公孟之不善，子所知
也。勿与乘，吾将杀之。”对曰：“吾由子事公孟，今闻难而
逃，是僭子也。”〈使子言不信〉“子行事乎？吾将死之。”公孟有事
于盖获之门外，宗鲁骖乘，齐氏用戈击公孟，宗鲁以
背蔽之，断肱，以中公孟之肩，皆杀之。

二十六年，齐、鲁战于炊鼻，冉竖射陈武子，中手。〈冉竖季氏
臣也〉失弓而骂。〈武子骂也〉以告《平子》曰：“有君子白晰，鬒须眉甚口。”〈甚口大口〉平子曰：“必子疆也。”〈子疆武子〉“无乃亢诸？”对曰：“谓
之君子，何敢亢之？”

《二十八年》，昔叔向适郑，鬷蔑恶，欲观叔向从使之收
器者，而往立于堂下，一言而善。叔向将饮酒而闻之，
曰：“‘必鬷明也’。下执其手以上，曰：‘子若无言，吾几失子’。”
《国语》：“叔鱼生，其母视之曰：‘是鸢肩而牛腹，必以贿死’。”
《吕氏春秋首时》篇：“伍子胥欲见吴王而不得，客言之
于王子光，王子光曰：‘其貌适，吾所甚恶也’。客以闻伍”
子胥。子胥曰：“愿王子居于堂上，重帷而见其衣若手，
请因说之。”王子光许。伍子胥说之半，王子光举帷，搏
其手而与之坐。

《左传定公四年》：“吴入郢，楚子涉雎济江，入干云中。王
寝盗攻之，以戈击王。王孙由于以背受之，中肩，王奔
郧。”

八年，晋师将盟卫侯于鄟泽。赵简子曰：“群臣谁敢盟
卫君者？”涉佗、成何曰：“我能盟之。卫人请执牛耳。”成何
曰：“卫吾温原也，焉得视诸侯？”将歃，涉佗捘卫侯之手。
及捥，卫侯怒。

哀公二十五年，卫侯为灵台于藉圃，与诸大夫饮酒
焉。褚师声子袜而登席，公怒，辞曰：“臣有疾，异于人，若
见之，君将”之。公愈怒。褚师出，公戟其手曰：“必断而
足。”按注：抵徒手屈肘如㦸形。
《云仙杂记》老子手握十文

《孝经钩命决》：“仲尼虎掌，是谓威射。”

《礼记·檀弓》：原壤之母死，孔子助之沐椁。原壤登木歌
曰：“狸首之斑然，执女手之卷然。”

孔子《蚤作》，负手曳杖，逍遥于门。

《论语摘辅象》“仲弓钩文在手，是谓知始。宰我手握户，
是谓守道。子游手握文雅，是谓敏士。公冶长手握辅，
是谓习道。子贡手握五，是谓受相公。伯周手握直期，
是谓疾恶。澹台灭明岐掌，是谓正直。”

《庄子让王篇》：“曾子居卫，缊袍无表，颜色肿哙，手足胼
胝，捉衿而肘见。”

《论衡感虚》篇：曾子之孝，与母同气。曾子出薪于野，有
客至而欲去，曾母曰：“愿留参方到”，即以右手扼其左
臂。曾子左臂立痛，即驰至问母臂何故痛，母曰：“今者
客来欲去，吾扼臂以呼汝耳。”

《吕氏春秋具备篇》：“宓子贱治单父，恐鲁君之听谗人，
而令己不得行其术也。将行，请近吏二人于鲁君，与
之俱至于单父。宓子贱令二人书，将书，宓子贱从旁
时掣摇其肘，吏书之不善则怒，吏患之，请归报于君，
曰：‘宓子不可为书’。君曰：‘何故’？吏对曰：‘宓子使臣书，而
时掣摇臣之肘，书恶而有甚怒。吏皆笑宓子，此臣所
以辞而去也’。”鲁君太息曰：“宓子以此谏寡人之不肖
也。寡人之乱子，而令宓子不得行其术，必数有之矣。
自今以来，单父非寡人有，宓子之有也。”

《史记·魏世家》：“秦昭王谓左右曰：‘魏齐率弱韩、魏以伐
秦，其无奈寡人何亦明矣’。中旗冯琴而对曰：‘王之料
天下过矣。当晋六卿之时，智氏最强，率韩、魏以围赵
襄子于晋阳，决晋水以灌晋阳之城，不浸者三版。智
伯行水，魏桓子御，韩康子为参乘。智伯曰：‘吾始知水
之可以亡人之国也。汾水可以灌安邑，绛水可以灌’’”
平阳。魏桓子肘韩康子，韩康子履魏桓子肘，足接于
车上，而智氏地分身死，为天下笑。

《史记吴起传》：“起东出卫郭门，与其母诀，啮臂而盟曰：
‘起不为卿相，不复入卫’。”

《战国策》：秦兵下赵，赵将武安君韩仓恶之。王令人代
武安君。至，使韩仓数之曰：“将军战胜，王觞将军，将军
为寿于前，而捍匕首，当死。”武安君曰：“𦈛病钩。”〈注病钩即所谓
短臂〉“身大臂短，不能及地，起居不敬，恐惧死罪于前，故
使工人为木材以接手。上若不信𦈛，请以出示。”出之
袖中，以示韩仓，状如振梱，缠之以布。愿公入明之！韩
仓曰：“受命于王，赐将军死，不赦，臣不敢言。”武安君北
面再拜赐死。右举剑将自诛，臂短不能及，衔剑征之
于柱以自刺。

《庄子逍遥游》：宋人有善为不龟手之药者，世世以洴
澼絖为事。客闻之，请买其方百金，聚族而谋曰：“我世
世为洴澼絖，不过数金。今一朝而鬻技百金，请与之。”
客得之，以说吴王。越有难，吴王使之将。冬与越人水
战，大败越人，裂地而封之。能不龟手，一也；或以封，或
不免于洴澼絖，则所用之异也。

《人间世篇》：支离疏“肩高于项。”

《至乐篇》：支离叔与滑介叔观于冥伯之丘，昆仑之虚，
黄帝之所休。俄而柳生其左肘，其意蹶蹶然恶之。支
离叔曰：“子恶之乎？”滑介叔曰：“亡，予何恶？生者，假借也；
假之而生生者，尘垢也。死生为昼夜。且吾与子观化，
而化及我，我又何恶焉？”

《让王篇》：韩卫相与争侵地，子华子见昭僖侯，昭僖侯
有忧色。子华子曰：“今使天下书铭于君之前。书之言
曰：‘左手攫之则右手废，右手攫之则左手废。然而攫
之者必有天下’。君能攫之乎？”昭僖侯曰：“寡人不攫也子华子曰：“甚善。”自是观之，两臂重于天下也，身亦重
于两臂。韩之轻于天下亦远矣。今之所争者，其轻于
韩又远，君固愁身伤生以忧戚不得也。

《史记平原君传》：平原君合从于楚，约与食客二十人
偕，得十九人，馀无可取者。平原君竟与毛遂偕至楚，
定从于殿上。毛遂左手持盘血，右手招十九人曰：“公
等碌碌，所谓因人成事者也。”

《韩子内储说》篇：韩昭侯握爪而佯亡一爪，求之甚急，
左右因割其爪而效之。昭侯以此察左右之不诚。
《说苑善说》篇：“襄成君始封之日，衣翠衣，带玉剑，履缟
舄，立于游水之上。大夫拥锺，锺县令执将号令，呼：‘谁
能渡王者？于是也，楚大夫庄辛过而说之，遂造托而
拜谒，起立曰：‘臣愿把君之手，其可乎’？襄成君忿，作色
而’”不言，庄辛迁延，盥手而称曰：“君独不闻夫鄂君子
晰之泛舟于新波之中也，乘青翰之舟，极𬜯芘，张翠
盖而检犀尾，班丽桂社，会钟鼓之音毕榜枻，越人拥
楫而歌曰：‘今夕何夕兮搴中洲流，今日何日兮，得与
王子同舟，蒙羞被好兮不訾诟耻，心几顽而不绝兮
知得王子。山有木兮木有枝，心说君兮君不知’。”于是
鄂君子晰榻，修袂行而拥之，举绣被而覆之。鄂君子
晰，亲楚王母弟也。官为令尹，爵为执珪。一榜枻越人
犹得交欢尽意焉。令尹何以逾于鄂君子晰？臣独何
以不若榜枻之人，愿把君之手，其不可何也？襄成君
乃奉手而进之曰：“吾少之时，亦尝以色称于长者矣，
未尝遇僇如此之卒也。自今以后，愿以壮少之礼谨
受命。”

《战国策》苏子说李兑，明日复见，抵掌而谈。兑送苏子：
“明月之珠，和氏之璧，黑貂之裘，黄金百镒。”

《拾遗记》：“张仪、苏秦二人同志好学，遇见坟典行途无
所题记，以墨书掌，夜还而写之。”

周有《韩房》者，自渠胥国来。以丹砂画左右手，如日月
盈缺之势，可照百馀步。周人见之，如神明矣。

《史记蔡泽传》：“泽曷鼻巨肩。”按注《索隐》曰：“巨肩，肩巨于
项也。”

《荆轲传》：燕太子尊荆卿为上卿，恣所欲以顺适其意。
按注《索隐》曰：“燕太子与樊将军置酒于华阳台，出美
人能鼓琴，轲曰：‘好手也’。断以玉盘盛之。”

《燕丹子》：荆轲拾瓦投龟，太子令人奉盘金，轲用竭复
进，轲曰：“非为太子爱金也，但臂痛耳。”

秦王断荆轲两手，箕踞而骂曰：“吾坐轻易，为竖子所
欺。”

《汉书韩信传》：萧何闻韩信亡，不及以闻，自追之。人有
言上曰：“丞相何亡？”上怒，如失左右手。

《张耳传》：“耳薨，子敖立为王，尚高祖长女鲁元公主为
王后。高祖过赵，赵王旦暮自上食，体甚卑，有子婿礼。
高祖箕踞骂詈，甚慢之。赵相贯高、赵午怒，请杀之。敖
啮其指出血，曰：‘君何言之误？且先王亡国，赖皇帝得
复国，德流子孙，秋毫皆帝力也。愿君无复出口’。”
《高祖本纪》：“上自击韩王信，信亡走匈奴，收散兵共距
汉上”，逐北至楼烦，会大寒，士卒堕指者十二三。
《西京杂记》：“戚姬以百炼金为𫸩环，照见指骨。”

《汉书五行志》：“高后八年三月，祓霸上，还过枳道，见物
如仓狗，橶高后掖，忽而不见。卜之，赵王如意为祟，遂
病掖，伤而崩。”

《外戚传》：孝武钩弋赵倢，伃，昭帝母也，家在河间。武帝
巡狩过河间，望气者言此有奇女，天子亟使使召之，
既至，女两手皆拳，上自披之，手即时伸，由是得幸，号
曰拳夫人。

《李广传》：“广为人长，猿臂，善射。”按注如淳曰：“臂如猿臂
通肩也。”

《淮南子墬形训》：“东方人鸢肩，北方人大肩。”

《兵略训》：凡国有难，君自宫召将，诏之曰：“社稷之命在
将军。”将辞而行，乃爪鬋，设明衣，凿凶门而出。

《香案牍》：董谒缉犬羊皮为裘，编荆为床，聚鸟兽毛而
寝。性好异书，见辄题掌，还家，以片箨写之，舌黑掌烂，
人谓“谒掌录而舌学。”

《西京杂记》：“宣帝被收系郡邸狱，臂上犹带史良娣合
采婉转丝绳系身毒国宝镜一枚，大如八铢钱。”
《汉书。陈汤传》：“汤击郅支时，中寒病，两臂不屈伸。汤入
见，有诏无拜。”

《王莽传》：甄丰子寻作符命，言平帝后黄皇室主为寻
之妻。莽大怒，收捕寻。寻手理有天子字，莽解其臂入
视曰：“此一天子也。”或曰一六子也。六者，戮也。明寻父
子当戮死也。

《后汉书王霸传》：“王郎移檄购光武，光武令霸至市中
募人，将以击郎。市人皆大笑，举手邪揄之。”

《祭遵传》：涿郡太守张丰反，遵击之，丰功曹孟厷执丰
降。初，丰好方术，有道士言丰当为天子，以五彩囊裹
石系丰肘，云石中有玉玺。丰信之，遂反。既执当斩，犹
曰：“肘石有玉玺。”遵为椎破之，丰乃知被诈。

《公孙述传》：李熊说述宜即大位，会有龙出其府殿中夜有光耀，述以为符瑞，因刻其掌文曰公孙帝。因自
言手文有奇，及得龙兴之瑞，数移书中国，冀以感动
众心。帝患之，乃与述书曰：“君以掌文为瑞，王莽何足
效乎？”

《郭玉传》：玉学方诊之技，和帝时为太医丞，多有效应。
帝奇之，仍试令嬖臣美手腕者，与女子杂处帷中，使
玉各诊一手，问所疾苦。玉曰：“左阴右阳，脉有男女，状
若异人，臣疑其故。”帝叹息称善。

《刘宽传》：宽温仁多恕，夫人欲试宽，令恚，伺当朝会，装
严已讫，使侍婢奉肉羹翻污朝衣，婢遽收之，宽神色
不异，乃徐言曰：“羹烂汝手。”

谢承《后汉书》：“羊续为南阳太守，志在矫俗，裳不下膝，
弹琴出肘。”

《后汉书周磐传》：磐同郡蔡顺，少孤，养母尝出求薪。有
客卒至，母望顺不还，乃噬其指。顺即心动，弃薪驰归，
跪问其故，母曰：“有急客来，吾噬指以悟汝耳。”

《吴祐传》：“‘祐迁胶东侯相，安丘男子毋丘长与母俱行
市，道遇醉客辱其母，长杀之而亡，安丘追踪于胶东
得之，长以械自系，祐问长有妻子乎’？对曰：‘有妻未有
子也’。即移安丘。逮长妻到，解其桎梏，使同宿狱中，妻
遂怀孕。至冬尽行刑，长泣谓母曰：‘负母应死，当何以
报吴君乎’？乃啮指而吞之，含血言曰：‘妻若生子，名之’”
吴生，言：“我临死，吞指为誓，属儿以报吴君。”因投缳而
死。

《戴就传》：“就，会稽上虞人，仕郡仓曹掾。扬州刺史欧阳
参奏太守成公浮臧罪，遣部从事薛安案仓库簿领，
收就干钱塘县狱，幽囚考掠五毒。参至，就慷慨直辞，
色不变容，以大鍼刺指爪中，使以把土，爪悉堕落。安
奇其壮节，表释郡事。”

《杨璇传》：“璇灵帝时为零陵太守。是时苍梧桂阳猾贼
相聚攻郡县，璇枭其渠帅，郡境以清。荆州刺史赵凯
诬奏璇实非身破贼，而妄有其功，遂槛车征璇，防禁
严密，无由自讼，迺噬臂出血，书衣为章，具陈破贼形
势。诏书原璇拜议郎。”

《申屠蟠传》：蟠，太尉黄琼辟，不就。及琼卒，归葬江夏，四
方名豪会帐下者六七千人，互相谈论，莫有及蟠者。
唯南郡一生与相酬对，既别，执蟠手曰：“君非聘则征”，
如是相见于上京矣。蟠勃然作色曰：“始吾以子为可
与言也，何意乃相拘教乐贵之徒邪？”因振手而去，不
复与言。

《郑元传》：“元惟有一子益恩，孔融在北海，举为孝廉。及
融为黄巾所围，益恩赴难陨身，有遗腹子，元以其手
文似己，名之曰小同。”

《董卓传》：“李傕、郭汜理兵相攻，傕欲劫帝，杨奉、董承击
傕等，大破之。乘舆至陕，临河欲济，争赴船者，不可禁
制。承以戈击披之，断手指于舟中者可掬。”

张璠《汉记》：“董卓于众座中生斩人手足，百姓嗷嗷。”
谢承《后汉书》：“梁国车章为本县功曹令，黄奉为人所
诬，章证其无罪，下笔立辞，乃以斧斫左手五指，闭口
死于狱中。”

《李郃别传》：“郃手握三公之字。”

《列女传》：“广汉庞伯妻段，有美色，早寡。父母欲嫁之，援
刀割指以自誓。”

《魏志武帝纪》：“袁绍尝得一玉印，于太祖坐中，举向其
肘，太祖由是笑而恶焉。”

兴平元年，张邈与陈宫叛，迎吕布，郡县皆应。荀彧、程
昱保鄄城、范东阿二县固守，太祖乃引军还。布到，攻
鄄城不能下，西屯濮阳。太祖进军攻之，布出兵战，先
以骑犯青州兵。青州兵奔太祖阵乱，驰突火出，坠马，
烧左手掌。司马楼异扶太祖上马，遂引去。

建安二年，张绣反，公军败，为流矢所中。〈注〉《魏书》曰：公
所乘马名“绝影”，为流矢所伤，并中公右臂。

《九州春秋》：公孙瓒为袁绍所围，曰：“天下兵起，我谓可
唾掌而决，今观绍之兵革方始，不如休兵积谷。”
《魏略》：邓雄鸣诣太祖，太祖执其手曰：“孤方入关，梦得
神人，即汝耶？”乃厚赐之。

“临乐国王生浮屠，身色黄，发青如丝，爪赤如铜。”
《吴志太史慈传》：“慈尝从策讨麻保贼，贼于屯里缘楼
上行詈，以手持楼棼。慈引弓射之，矢贯手著棼。围外
万人，莫不称善。”

《蜀志关羽传》：羽尝为流矢所中，贯其左臂，后创虽愈，
每至阴雨，骨常疼痛，医曰：“矢镞有毒，毒入于骨，当破
臂作创，刮骨去毒，然后此患乃除耳。”羽便伸臂，令医
劈之，时羽适请诸将饮食相对，臂血流离，盈于盘器，
而羽割炙引酒，言笑自若。

《晋书武帝纪》：初，文帝以景帝既宣帝之嫡，早世无后，
以帝弟攸为嗣，将议立世子，属意于攸。何曾等固争
曰：“中抚军聪明神武，有超世之才，发垂地，手过膝，此
非人臣之相也。”由是遂定。

《胡贵嫔传》：贵嫔名芳，宠亚于皇后。帝尝与之樗蒲争
矢，遂伤上指。帝怒曰：“此固将种也？”芳对曰：“北伐公孙西距诸葛，非将种而何？”帝甚有惭色。

《齐献王攸传》：初，攸特为文帝所宠爱，几为太子者数
矣。及帝寝疾，虑攸不安，为武帝叙汉淮南王、魏陈思
故事而泣。临崩，执攸手以授帝。

《侯鲭录》：“晋武帝选士庶女子，以绯彩系其臂。大将军
胡奋女名芳，泣叫不伏，系臂左右，掩其口。”

《晋书羊祜传》：有善相墓者，言祜祖墓所有帝王气，若
凿之则无后。祜遂凿之。相者见曰：“犹出折臂三公。”而
祜竟堕马折臂，位至公而无子。

《刘伶传》：伶尝醉，与俗人相忤，其人攘袂奋拳而往。伶
徐曰：“鸡肋不足以安尊拳。”其人笑而止。

《愍怀太子传》：太子名遹，字熙祖，惠帝长子。幼而聪慧，
武帝爱之，恒在左右。尝与诸皇子共戏殿上，惠帝来
朝，执诸皇子手，次至太子，帝曰：“是汝儿也。”惠帝乃止。
《王衍传》：衍妙善元言，惟谈老庄为事，每捉玉麈尾，与
手同色。

《前赵录》：刘渊字元海。渊生，左手有文曰“渊海”，遂以为
名。

彭神符生而有文，在其手，曰《神符》。

《晋书刘聪载记》：“聪子约死，一指犹暖，遂不殡殓。及苏，
言见元海于不周山。”

《陶侃传》：有善相者师圭谓侃曰：“君左手中指有竖理，
当为公，若彻于上，贵不可言。”侃以针决之，见血，洒壁
而为公字，以纸裛手，公字愈明。

《罗企生传》：企生初补临汝令，殷仲堪引为功曹，桓元
攻仲堪，企生谓弟遵生曰：“殷侯仁而无断，事必无成，
成败天也，吾当死生以之。”仲堪果走，惟企生从焉，路
经家门，遵生曰：“作如此分离，何可不执手。”企生回马
授手，遵生有勇力，便牵之下曰：“家有老母，将欲何之？”
《范宣传》：宣年十岁，能诵诗书。尝以刀伤手，捧手改容，
人问：“痛耶？”答曰：“不足为痛，但受全之体而致毁伤，不
可处耳。”家人以其年幼而异焉。

《石勒载记》：勒称赵王令武乡耆旧赴襄国。既至，勒亲
与乡老齿坐欢饮，语及平生。初，勒与李阳邻居，岁常
争麻地，迭相殴击。至是谓父老曰：“李阳壮士也，何以
不来？沤麻是布衣之恨，孤方崇信于天下，宁仇匹夫
乎？”乃使召阳。既至，勒与酣谑，引阳臂笑曰：“孤往日厌
卿老拳，卿亦饱孤毒手。”因赐甲第一区，拜参军都尉。
《佛图澄传》：刘曜攻洛阳，勒将救之，其群下咸谏以为
不可。勒以访澄，澄令一童子絜斋七日，取麻油合胭
脂，躬自研于掌中，举手示童子，粲然有辉。童子惊曰：
“有军马甚众，见一人长大白晰，以朱丝缚其肘。澄曰：
‘此即曜也’。”勒甚悦，遂赴洛距曜，生擒之。

《王谅传》：谅为交州刺史，梁硕围谅于龙编，谅败，硕逼
谅夺其节，谅固执不与，断谅右臂。谅正色曰：“死且不
畏，臂断何有？”

俗说释道安生，便左臂上一肉，广一寸许，著臂如钏，
捋可上下，时人谓之“印手菩萨。”

《书蕉》：苻坚拔襄阳，获道安。安貌俛而姿黑，喜谈论。故
谚有“漆道人惊四邻”，左臂有肉，方寸隆起如印，世号
酒海。

《晋书吕光载记》：光左肘有肉印，王猛异之。苻坚有图
西域之志，乃授光兵以讨西域。进兵至焉耆，其王泥
流率其旁国请降。至是，光左臂肉脉起成字，文曰“巨
霸。”

《西秦录》：“乞伏干归畋于五谿山，有枭集于其手，干归
恶之。六月，为兄子公府所杀。”

《晋书冯跋载记》：“跋宴群寮，忽有血流其左臂，跋恶之。
从事中郎王垂因说符命之应，跋戒其勿言。”

《续晋阳秋》：“义熙九年，群盗发卞壸墓，剖棺虏掠。壸尸
僵，须发苍白，面如生人，两手悉拳，爪甲乃长，穿达手
背焉。”

《搜神记》：“扶南王范寻有犯罪者，煮水令沸，以金指环
投汤中，然后以手探汤，其直者手不烂，有罪者入汤
即焦。”

淳于智字叔平，济北庐人也。性深沉，有思义。少为书
生，能《易》筮，善厌胜之术。高平刘柔夜卧，鼠啮其左手
中指，意甚恶之。以问智。智为筮之曰：“鼠本欲杀君而
不能，当为使其反死。”乃以朱书手腕横文后三寸为
“田”字，可方一寸二分，使夜露手以卧，有大鼠伏死于
前。

周畅性仁慈，少至孝，独与母居，每出入，母欲呼之，常
自啮其手，畅即觉手痛而至。治中从事未之信，候畅
在田，使母啮手，而畅即归。

《云仙杂记》：“傅咸掌有卧蛇文，指甲上隐起花草如雕
刻，是以文章过人。”

《小名录》：“王司州。”〈胡之〉尝乘雪往王螭许司州，言气有小
相忤逆于螭，螭便作色不怡。司州觉恶，便举床就之，
持其臂曰：“汝讵复与老兄计也。”螭拨其手曰：“冷如鬼
手，强来捉人臂。”

《世说》：豫章太守顾劭，是雍之子。劭在郡卒，雍盛集僚属，自围棋，外启信至而无儿书，虽神气不变，而心了
其故。以爪掏掌，血流沾褥。宾客既散，方叹曰：“已无延
陵之高，岂可有丧明之责？”于是豁情散哀，颜色自若。
《佛国记》：摩竭提国有一大乘婆罗门子，爽悟多智，事
无不达，以清净自居。国王宗敬师事，若往问讯，不敢
并坐，王设以爱敬心执手，执手已，婆罗门辄自灌洗
良常。《仙系记》：“陆修静掌中有字。”

《交州记》：“刺史陶璜昼卧，觉见一女子枕其臂，始欲投
之以爪。”其手痛不可忍，放之遂飞去。
儋耳国东有“一臂”，国人皆一臂也。

《南方异物志》：“乌浒人以人掌跖为珍重，以食长老。”
《宋书王畅传》：畅子淹为东阳太守，逼郡吏烧臂照佛。
《异苑》：任城魏肇之初生，有雀飞入其手，占者以为封
爵之祥。

《南齐书张融传》：“豫章王大会宾僚，融食炙，始行毕，行
炙人便去。融欲求盐蒜，口终不言，方摇食指，半日乃
息。”

《梁书。武帝本纪》：“帝生而有文在右手曰武。”

《高祖丁贵嫔传》：贵嫔年十四，高祖纳焉。初，贵嫔生而
有赤痣在左臂，治之不灭，至是无何，忽失所在。
《王筠传》：筠迁太子洗马中舍人，并掌东宫管记。昭明
太子爱文学士，常与筠及刘孝绰等游宴元圃，太子
独执筠袖，抚孝绰肩而言曰：“所谓左把浮丘袖，右拍
洪崖肩。”其见重如此。

《臧盾传》：“盾为中书通事舍人，有孝性，尝入宿直于廷
尉，母刘氏在宅夜暴亡，左手中指忽痛，不得寝。及晓，
宅信果报凶问。其感通如此。”

《刘之遴传》：初，之遴在荆府，尝寄居南郡廨，忽梦前太
守袁彖谓曰：“卿后当为折臂太守，即居此中。”之遴后
果损臂，遂临此郡。

《三国典略》梁刘之遴右手偏直，不得屈伸，每书则以
纸就笔。

《陈书高祖宣皇后章氏传》：“后少聪慧，美容仪，手爪长
五寸，色并红白。每有期功之服，则一爪先折。”

《始兴王叔陵传》：“高宗崩，后主哀顿俯伏，叔陵以锉药
刀斫后主中项，太后驰来救焉。叔陵又斫太后，后主
乳媪吴氏时在太后侧，自后掣其肘，后主因得起。”
《魏书长孙子彦传》：“子彦少常坠马折臂，肘上骨起寸
馀，乃命开肉锯骨，流血数升，言戏自若，时以为逾于
关羽。”

《宋弁传》：“弁族弟鸿宝为定州平北府参军，送兵于荆
州，坐取兵绢四百匹，兵欲告之，乃斩十人。又疏凡不
达律令，见律有枭首之罪，乃生断兵手，以水浇之，然
后斩决。时人哀兵之苦，笑鸿宝之愚。”

《三国典略》：“高欢营主尉景执尔朱兆，欢啮臂止之。
齐王诛诸元姻党，死者凡七百二十一人，悉投尸于
漳水。剖鱼者得人爪甲，邺都为之不食鱼。”

《北齐书卢文伟传》：“文伟子宗道，行南营州刺史。尝于
晋阳置酒，宾游满座。中书舍人马士达目其弹箜篌
女妓云：‘手甚纤素。宗道即以此婢遗士达，士达固辞，
宗道便命家人将解其腕，士达不得已而受之’。”
《荀仲举传》：“仲举字士高，颍川人。世江南，仕梁为南沙
令，从萧明于寒山，被执。长乐王尉粲甚礼之，与粲剧
饮，啮”粲指至骨。显祖知之，杖仲举一百。或问其故，答
云：“我那知许当，正疑是麈尾耳。”

《颜氏家训勉学篇》：“齐孝昭帝侍娄太后疾，容色憔悴，
服膳减损。徐之才为灸两穴，帝握拳代痛，爪入掌心，
血流满手。”

《隋书高祖本纪》：“高祖有文在手曰王。”

《独异志》：隋文帝未贵时，尝舟行夜泊，梦无左手。及觉，
甚恶之。登岸诣草庵，有一老僧告之，僧起贺曰：“无左
手者，独拳也，当为天子。”

《隋书刘元进传》：“元进少好任侠，为州里所宗。两手各
长尺馀，臂垂过膝。”

《报应记》：陆彦通，隋人。精持金刚经，日课十遍。李密盗
起，彦通宰武牢，邑人欲杀之，以应义旗。彦通先知之，
遂投城下，贼拔刀以逐之，前至深涧，迫急跃入，如有
人接右臂，置磐石上，都无伤处。空中有言曰：“汝为念
经所致。”因得还家。所接之臂有奇香之气，经月不灭。
后位至方伯，九十馀终。

《闻见后录》：唐高祖尹德妃父阿鼠强横，殴秦王府属
杜如晦，折一指曰：“汝何人，过我门不下。”

《唐书李𪟝传》：𪟝同中书门下三品。帝后留宴，顾曰：“朕
将思属幼孤，无易公者。公昔不遗李密，岂负朕哉！”𪟝
感涕，因噬指流血。俄大醉，帝亲解衣覆之。

《宇文士及传》：“士及尝割肉以饼拭手，帝屡目阳若不
省，徐啖之。”其机悟率类此。

《侯君集传》：君集自恃有功，以他罪被系居，怏怏不平。
初，皇太子承乾数有过，虑废，知君集怨望，引君集问
自安计，君集举手谓曰：“此手当为殿下用之。”

《酉阳杂俎》：“则天初诞之夕，雌雉皆雊，右手中指有黑毫，左旋如黑子，引之尺馀。”

《传信记》：上尝坐朝，以手指上下按其腹。朝退，高力士
进曰：“陛下向来数以手指按其腹，岂非圣体小不安
邪？”上曰：“非也，吾昨夜梦游月宫，诸仙娱以上清之乐，
寥亮清越，殆非人间所闻也。吾回，以玉笛寻之，尽得
之矣。坐朝之际，虑忽遗忘，故怀玉笛，时以手指上下
寻，非不安。”

《开元天宝遗事》：岐王少惑女色，每至冬寒手冷，不近
于火，惟于妙妓怀中揣其肌肤，称为暖手，常日如是。
《琅嬛记》：杨太真生而有玉环在其左臂，环上有“八分”
“太真”二小字，故小名“玉环。”

《唐书张巡传》：安禄山反，巡保睢阳。禄山死，庆绪遣其
下尹子琦将十馀万攻睢阳，巡食尽。时御史大夫贺
兰进明屯临淮，观望莫敢救。巡使南霁云请师，进明
无出师意，又爱霁云壮士，欲留之，为大飨，乐作，霁云
泣曰：“今大夫兵不出，而广设声乐，义不忍独享，虽食
弗下咽。今主将之命不达，霁云请置一指以示信，归
报中丞也。”因拔佩刀断指。一坐大惊。

《朝野佥载》：元嘉少聪俊，左手画圆，右手画方，口诵经
史，目数群羊，兼成四十字诗，一时而就。足书五言绝，
六事齐举，代号“神仙童子。”

《云仙杂记》：杜甫子宗武以诗示阮兵曹，兵曹答以石
斧一具，随使并诗还之。宗武曰：“斧父斤也，兵曹使我
呈父，加斤削也。”俄而阮闻之曰：“误矣，欲子斫断其手，
此手若存，天下诗名又在杜家矣。”

《唐书窦群传》：“群字丹列，京兆金城人。父叔向，以诗自
名，代宗时位左拾遗，群兄弟皆擢进士第。群以处士
客毗陵。母卒，啮一指置棺中，庐墓次，终丧。”

《章全益传》：“全益少孤，为兄全启所鞠，母病，全启刲股
膳母而愈。及全启亡，全益服斩衰，断手一指以报。”
《皇甫湜传》：“湜命其子录诗，一字误，诟跃呼杖，杖未至，
啮其臂血流。”

《李贺传》：“贺为人纤瘦，长指爪，能疾书。”

《云仙杂记》：柳宗元得韩愈所寄诗，先以蔷薇露灌手，
薰玉蕤香，后发读，曰：“大雅之文正当如是。”

魏郡开成中大旱，或言西沈陆先生道行精明。太守
乃备牲醪告于先生。受礼讫，对太守呼吸数过，五指
连拂之，爪甲间皆出云烟之气，惟中指气象甚盛。先
生曰：“郡中雨得足，诸县皆获八分，亦可小稔。”

《唐书李德裕传》：郑注荐李训使待诏。帝欲授谏官，德
裕曰：“训小人，不宜引致左右。”帝语王涯别与官，德裕
摇手止涯。帝适见不怿，训、注皆怨。

《北梦琐言》：唐裴相公休留心释氏，精于禅律，每发愿
世世为国王，弘护佛法。后于阗国王生一子，手文有
“裴休”二字，闻于中朝，有子弟欲迎之，彼国不允而止。
刘仁恭微时，曾梦佛旛于手指飞出。或占之曰：“君年
四十九，必有旌幢之贵。”后如其说，果为幽帅。

僖宗再幸梁、洋，朱玫立襄王，宰相萧遘等奉之。洎破
伪主而僖皇反正，萧遘赐毒，握之在手，自以主上旧
恩，希贬降，久而毒烂其手，竟饮之而终。

《云仙杂记》：李观作《百年歌》，王湜请其法。观向湜弹指
曰：“遗子爪甲清尘，庶几文思有加。”

《苏氏家语》：“唐崔浑为侍御史，母有疾，浑跪请病授己，
有顷，觉病从十指入，俄而遍身母所苦，遂愈。”

《酉阳杂俎》：“翟天师名乾祐，峡中人。长六尺，手大尺馀，
每揖人手过胸前。”

《类隽》王珂牙将刘训叩寝门，珂疑变，叱之。训自袒其
衣曰：“苟有他心，请断其臂。”

《汇苑》：庄宗尝问高季兴曰：“吾已灭梁，欲征吴、蜀，何者
为先？”季兴曰：“宜先蜀，臣请以本道兵先进。”庄宗大悦，
以手拊其背，季兴因命工绣其手迹于衣，归以为荣。
《五代史朱友谦传》：友谦封冀王，醉寝晋王帐中，晋王
视之，顾左右曰：“冀王虽甚贵，然恨其臂短耳。”

《龙川别志》：“周显德中，太祖功业日隆，而谦下愈甚，老
将大校多归心者，虽宰相王溥亦阴效诚款。惟范质
忠于周室，初无所附。及世宗晏驾，北边奏契丹入寇，
太祖以兵出拒之，行至陈桥，军变。既入城，太祖乃脱
甲诣政事堂，时早朝未退而闻乱，质下殿执溥手曰：
‘仓卒遣将，吾侪之罪也’。”爪入溥手，几血出，溥无语。
《谈圃》：艺祖从世祖征淮南有徐氏，世以酒坊为业。上
每访其家，必进美酒，无小大，奉事甚谨。徐氏知人望
已归，即从容属异日计。上曰：“汝辈来，吾何以验之？”徐
氏曰：“某全家人手指节不全，不过存中节。”世谓徐鸡
爪迨。上登极，诸徐来，皆愿得酒坊，许之。今西枢曾布，
其母朱氏，即徐氏外甥，亦无中指节，故《西枢》亦然。世
以其异。故贵不知其气所传。自外氏诸徐也。

《南唐书陈乔传》，“太祖兵围金陵，及城将陷，后主自为
降款，命乔诣曹彬，乔请背城一战而死。后主握乔手，
涕泣不能从，乔乃掣其手而去，遂自缢。”

辟寒岁道者，涟水人。生有奇相，右手中指凡七节，冬

《宋史吴越世家》：钱惟济知绛州，民有条桑者，盗夺桑
不能得，乃自创其臂，诬桑主欲杀人，久系不能辨。惟
济取盗与之食，视之，盗以左手举匕箸。惟济曰：“以右
手创人者，上重下轻，今汝创特下重，正用左手伤右
臂，非尔自为之邪？”辞遂服。

《渑水燕谈录》：真宗优礼种放，近世少比。一日登龙图
阁，放从行，真宗垂手援放以上，顾近臣曰：“昔日明皇
优李白，御手调羹。今朕以手援放登阁，厚贤之礼，无
前代矣。”真宗久欲大用，放固辞乃止。

《龙川别志》：景德中，契丹南牧，真宗亲御六军渡河。契
丹求和，朝廷使供奉官曹利用使于兵间，利用面请
所遗虏者，上曰：“必不得已，虽百万亦可。”及还，上在帷
宫，方进食，未之见，使内侍问所遗，利用不肯言，而以
三指加颊。内侍入白：“三指加颊，岂非三百万乎？”上失
声曰：“太多。”既而曰：“姑了事亦可耳。”既对，上亟问之，利
用曰：“臣许之三十万。”上不觉喜甚，由此利用被赏尤
厚。

《谈苑》：仁宗祫享之际，雪寒特甚，上秉圭至露腕。侍祠
诸臣襄手执笏，见上恭虔，皆恐惕揎袖。

《老学庵笔记》：庆历中，河北道士贾众妙善相，以为人
能得龙之一体者，皆贵穷人爵。见豫章黄庠手曰：“左
手得龙爪，虽当魁天下而不仕，若右手得之，则贵矣。”
庠果为南省第一，不及廷对而死。

《谈苑》：韩魏公知泰州，卧疾数日，忽曰：“适梦以手捧天
者再。”其后援英宗于藩邸，翼神庙于春宫。

《画墁录》：“狄武襄，西河书佐也。逋罪入京，窜名赤籍，以
三班差使殿侍出为清涧城指使。种世衡知城。范文
正帅鄜延科阅军书，至夜分，从者皆休，唯狄不懈，呼
之即至。每供事，两手如玉。种以此异之，授以兵法，又
延之于范公，遂成名。”

孙公《谈圃》：“黄鲁直得洪州解头，赴省试，公与乔希圣
数人待榜。相传鲁直为省元，同舍置酒，有仆自门被
发，大呼而入，举三指问之，乃公与同舍三人，鲁直不
与，坐上数人皆散去，至有流涕者，鲁直饮酒自若。”
《宋史孔武仲传》：“武仲，字常父，幼力学，举进士，中甲科，
调谷城主簿，选教授齐州，为国子直讲。丧二亲，毁瘠
特甚，右肱为不举。”

《东坡志林》：苏台定惠院净人卓契顺，不远数千里，陟
岭渡海，候无恙于东坡。东坡问：“将什么土物来？”顺展
两手，坡云：“可惜许数千里空手来。”顺作荷担势，信步
而出。

《妮古录》：苏东坡有《砚铭》手迹，或谓居士：“‘吾当往端溪，
可为公购砚’。居士曰：‘吾两手，其一解写字，而有三砚，
何以多为’？”曰：“‘以备损坏’。居士曰：‘吾手或先砚坏’。”曰：“‘真
手不坏’。居士曰：‘真砚不损’。”绍圣三年腊月七日。
《春渚纪闻》：钱塘净慈寺古道者主供侍病僧寮。一日，
堂头阙人，府请明老住持，明辞之，坚甚。东坡先生以
简笃之尚未之许，道者闻之曰：“须我一行耳。”时明老
出寓北山昭庆寺，道者即以油布裹手及手臂，至前
礼请曰：“道者请燃此手，以为和尚导。”即跪膝然火，了
不变色，燃至手腕，明即命驾从之。观者云集，莫不咨
嗟骇异，至有流涕者。逮至明老安息方丈，始称谢而
退，燃至半臂矣。

《老学庵笔记》：曾子宣丞相家男女手指皆少指端一
节，外甥亦然。或云襄阳魏道辅家世，指少一节，道辅
之姊嫁子宣，故子孙肖其外氏。

张文潜生而有文，在手曰“耒”，故以为名，而字文潜。
伯父通直公，字元长，病右臂，以左手握笔，而字法劲
健过人，宗室不微亦然，然犹是自幼习之。梁子辅年
且五十中风，右臂不举，乃习用左手，逾年作字胜于
用右手时，遂复起作郡。

《谈圃》蓝大卿丞知吉州日，朝廷议行新法，自念年老，
乞致仕。忽有相手纹者曰：“大卿正做官，何故要闲？”蓝
惊曰：“吾虽有意而未发言，何以知之？”相者曰：“只为手
中一道纹分明。”蓝之子方病，观其手曰：“有两横纹相
侵，则不可救。”已而纹侵，果卒。

《云麓漫抄》：朱勔所衣锦袍云：“徽宗尝以手抚之，绣御
手于袍上。”

《桯史》：番禺有海獠，会食不置匕箸。用金银为巨槽，合
鲑炙粱米为一，洒以蔷薇露，散以冰脑，坐者皆置右
手褥下不用，曰：“此为触手，惟以溷而已。”群以左手攫
取，饱而涤之，复入于堂以谢。

《宋史孝义张伯威传》：“伯威，大安军人，武翼大夫、御前
前军正将祥之子。绍熙元年，武举进士，调神泉尉。大
母黄年九十八，不忍之官，黄得血痢疾，濒殆，伯威剔
左臂肉食之，遂愈。继母杨因姑病笃，惊而成疾，伯威
复剔臂肉作粥以进，其疾亦愈。伯威妹嫁崔均，其姑
王疾，妹亦剔左臂肉作粥以进，达旦即愈。”

《谈苑》：知虔州朝议李大夫自云凡二十五子，今所有
一子也。其母以屡失子，于病风作时，啮臂志之。比再生子，齿痕隐然在其臂。乃知轮回再生之说，为不诬
尔。

《琐言》：“宋王凝每寝必叉手而卧，虑梦中见先灵也。”
《乐善录》：“虢州司户王凝卒于官，家素贫，其妻李氏负
遗骸携其子以归，东过开封，投宿旅舍。主人疑其妇
人，而独携一子，不许其宿。李氏顾天已暮，不肯去，主
人牵其臂而出之。李氏仰天长恸曰：‘我为妇人，不能
守节，而此手为人执乎？不可以一手并污吾身’。即引
斧”自断其臂。路人环视嗟叹，或为之弹指，或为之泣
下。开封府尹义之奏白其事于朝，赐药封疮，厚恤李
氏，而笞旅舍主人。

《琅嬛记》：庄暗香暗中弹琴，右手指有金花照烂几案，
因自造金花之曲。

应元博访元门，了无所得。一日谒悟师，问：“如何是佛？”
师曰：“无心是佛。”应元曰：“师兄假我十日，当即成佛。若
不成，非应元也。”既归，自恨根性迟钝，静居一室，有一
念起，即自掏其臂肉，肉尽出血，杂念即随日大减。人
视其臂，无完肤矣。

《明外史李思齐传》：元封思齐邠国公。洪武元年，明师
下河南，思齐遂降。太祖遣往招谕扩廓，至则待以礼，
寻命骑士送之归至塞下，辞曰：“‘主帅有命，请留一物
为别’。思齐曰：‘吾远来无所赍’。骑士曰：‘愿得公一臂’。思
齐知不可免，遂断与之。还未几，卒。”

《储巏传》：“巏母疾，刲股疗之，卒不起。时尚未娶，长者强
之，巏顿躄号天，指裂乃巳。”

《圣君初政记》：上恶游手者，和州缚一人至，指甲长尺
馀，上欲加刑，陶安谏曰：“此人虽不勤业，亦不为恶，请
陛下赦之。”上遂解其缚，谓安曰：“微卿言，几杀无辜矣。”
《龙兴慈记》：武宁达疾亟，圣祖幸其第，至榻前问之，占
二句曰：“闻说君王鸾驾来，一花未谢百花开。”盖讽待
用英贤之众，恋主之思乎。执圣祖手不放，圣祖曰：“卿
欲朕紧掌山河”，达就榻上叩头，勉主之忠乎？呜呼！君
臣始终两得之矣。

《泳化类编》：正统中，祥符赵羾家居，于肃愍造其第，礼
之甚恭。一日，羾执于手，啮之出血，于即悟。于出其孙
问曰：“大人何啮于手？”羾怃然曰：“于好官不得令终耳。”
后于天顺初斩西市。人称羾之鉴识。

主事戴春，松江人，言其乡有卫公者，手大指甲中见
一红筋，或曲直，或蜿蜒而动。或惧之，曰：“此必承雨濯
手，龙集指甲也。”卫因名其指甲《赤龙甲》。一日与客泛
湖，酒阑，雷电绕船，水波震荡。卫戏客曰：“今日吾家赤
龙，得无去邪？”因出手船窗外，龙果裂指而去。

贤奕，南京国子祭酒陈敬宗，师道卓立，名重一时。丰
城侯李公隆居守，于先生最所敬重，过其第，必留宴
宴，或以家姬作乐，谈笑竟日，未尝一目之。常以拇指
掏中指自持，翌旦视其指甲痕犹在。其检身之功如
此。此其所以模范多士云。

《明良记》：吴康斋与弼召至京师，常以两手大指食指
作圈，曰：“令太极常在眼前。”长安浮薄少年竞以芦菔
投其中，戏侮之，公亦不顾。

《医闾漫记》：“印氏有喑者，与一小厮为广宁人马，挟至
曹家堡甸中。初以绳扎其口，不令得叫，后杀其小厮，
喑者得归，言不能明，惟以手作势。”

《太平清话》：郑元佑少脱骱，任左手，号“尚左生。”

《珍珠船》有术士于腕间出弹子二丸，皆五色。叱令变，
即化双燕飞腾，名“燕奴。”又令变，即化二小剑交击，须
臾，复为丸入腕中。

《明诗小传》：“张凤翔生有异质，落笔千万言，左手横书，
瞬息满纸。”

汤显祖字义仍生，而有文在手。

《易经丰》“九三，折其右肱，无咎。”按《程传》：右肱，人之所用
乃折矣，其无能为可知。贤智之才，遇明君则能有为
于天下。上无可赖之主，则不能有为，如人之折其右
肱也。动无右肱，则不能而已，更复何言？无所归咎也。
按：《大全》，进斋徐氏曰：“右肱，人之所用最便者三，欲用
上之切，如右肱也。上暗益甚，失其所应，如折其右肱”，
无所赖矣。

“《说卦传》‘艮为手’。”按《正义》：“艮既为止，手亦能止持其物，
故为手也。”《大全》：“或问：‘艮何以为手？朱子曰：‘手去捉定
那物，便是艮’’。”又问：“捉物乃手之用，不见取象正意。”曰：
“也只是大概略恁地。汉上朱氏曰：‘人之经脉十有二：
其六动于足，其六动于手。动于足者，震之阳自下而
升；动于手者，艮之阳自上而止。震艮相反，疾走者掉’”
臂束手者“缓行。”

艮为指。按：《正义》：取其执止物也。

《诗经邶风击鼓》篇：“执子之手，与子偕老。”

《北风》篇：“惠而好我，携手同行惠而好我，携手同车。”
《卫风硕人》篇：“手如柔荑。”按注：“茅之始生曰荑，言柔而
白也。”

《郑风遵大路》篇：“遵大路兮，掺执子之手兮。无我丑兮，
不寁好也。”

《魏风·葛屦》篇：“掺掺女手，可以缝裳。”

《小雅·无羊篇》：“麾之以肱，毕来既升。”按注：“肱，臂也；升，入
牢也。”言其羊驯扰从人，不假棰楚，但以手麾之，使来
则毕来，使升则既升也。

《大雅·抑之》篇：“匪手携之，言示之事。”按：《大全》：华谷严氏
曰：“《曲礼》云：‘长者与之提携，则两手捧长者之手，负剑
辟咡诏之’。是携手长者，教诲小子之常。”
《礼记：曲礼》：“‘长者与之提携，则两手奉长者之手，负剑
辟咡诏之’。则掩口而对。”

遭先生于道。趍而进，正立拱手。

并坐不横肱。

将即席，容毋怍，两手抠衣。

共饭不泽手按《注》“不泽手”者。古之饭者。以手与人共
饭。摩手而有汗泽。人将恶之而难言。

凡遗人弓者，右手执箫，左手承弣。

车驱而驺，至于大门，君抚仆之手而顾命车右就车。
若仆者降等，则抚仆之手，不然，则自下拘之。按《注》“降
等者，虽当受其绥，然犹抚止其手，如不欲其亲授然，
然后受之”，亦谦让之道也。不降等者，己虽不欲受而
彼必授，则却手从仆之手下，而自拘取之也。

仆：“御妇人，则进左手，后右手。”御国君，则进右手、后左
手而俯。

执主器，操币圭璧，则尚左手。按《注》：尚左手，谓左手在
上，左阳尊也。方氏曰：“左手不如右手强，尚左手所以
为容，下右手所以致力。”

《玉藻》：“君未覆手，不敢飧。”按注：覆手者，谓食毕而覆手
以循口之两旁，恐有殽粒污著之也。

父命呼，唯而不诺，手执业则投之。

“父没而不能读父之书，手泽存焉尔。”按《注》手之所持，
犹存其润泽之迹。

《少仪》：“侍坐，手无容。”按《正义》：“手无容者，不弄手也。”
《内则》：子生用时日，祗见孺子，父执子之右手，咳而名
之。

子能食，食教以右手。

深衣：袼之高下，可以运肘袂之长短，反诎之及肘。
《老子制惑篇》：“代大匠斲，希有不伤手者矣。”

《庄子大宗师》篇：“浸假而化，予之左臂以为鸡，予因以
求时夜；浸假而化，予之右臂以为弹，予因以求鸮炙。”
《齐物论》篇：“以指喻指之非指，不若以非指喻指之非
指也。”

《养生主》篇：“指穷于为薪，火传也，不知其尽也。”

《骈拇》篇：“骈拇枝指，出乎性哉，而侈于德。是故枝于手
者，树无用之指也。”

墨子今谓人曰：“与子冠履，断子手足必不为。”何则？冠
履不若手足贵也。争一言以相杀，是义贵于身。
《楚辞》九：“折臂而成医。”

《荀子劝学》篇：“登高而招，臂，非加长也，而见者远。将原
先王本仁义，则礼正其经纬蹊径也。若挈裘领诎，五
指而顿之，顺者，不可胜数也。不道礼宪，以《诗》《书》为之，
譬之犹以指测河也。”

《韩子功名》篇：“名实相待而成，形影相应而立，故一手
独拍，虽疾无声。故曰：‘右手画圆，左手画方，不能两成’。”
《内储》说殷之法：“‘弃灰于公道者，断其手’。子贡曰：‘弃灰
之罪轻，断手之罚重。古人何太毅也’？”曰：“无弃灰，所易
也，断手所恶也。行所易，不关所恶，古人以为《易》，故行
之。”

《吕氏春秋重己》篇：“倕至巧也，人不爱倕之指，而爱己
之指。”

《淮南子》：“主术训怯服勇，而愚制智，其所托势者胜也。
若五指之属于臂，抟援攫捷，莫不如志。”言以小属于
大也。

《人间训》：“疽发于指，其痛遍于体。”

《齐俗训》：“胡人弹骨，越人啮臂，中国歃血。”所由各异，其
于信一也。

《说山》训：“末不可以强于本，指不可以大于臂。断指而
免头，则莫不利为也。断右臂而争一毛”，用智如此，岂
足高乎？

《晋书索𬘭传》：“蝮蛇在手，壮士解其腕。”

《抱朴子》“指测海”，指极，则谓水尽，犹目察百步而云见
极也。

夏侯湛《新论》：“爪生于肉，去爪而肉不知。”

《缃素杂记》前书云：“赵将李左车设伏兵之计以御韩
信，而赵王不用，遂为市中人耶。”之。《苏鹗演义》云“耶。”
者，举手相弄之貌。即今俗谓之“野田”也耶。之，盖
音韵讹舛耳。又《后汉王霸传》：“王郎起兵，光武在蓟，令
霸至市中募人，将以击郎，市人皆大笑，举手耶。”之注引《说文》曰：“手相笑”也。音弋支反。音逾。又
音由。此云“耶。”语，轻重不同。又《世说》载襄阳罗友，少
好学，性嗜酒，当其所遇，则不择士庶。桓宣武虽以才
学遇之，然以其诞率，非宏远才，许而不用。郡人有得
郡者，温为席送别，友亦被命，至尤迟晚。温问之，答曰：
“旦出门，于中路逢一鬼，大捓揄云：‘我秪见汝送人作
郡，何以不见人送汝作郡’？”遂惭悕却回，不觉淹缓之
罪。桓虽知其滑稽，心颇愧焉，后以为襄阳太守。故宋
景文公诗云：“数领郡章君莫笑，犹胜长被鬼捓揄。”
《笔记》：臂大于指，屈伸可使，指大不使其臂。乃废
五色线，清辰村五岳七遍。谓屈食指，藏四指，运头指
押之，名村五岳。

《偃曝谈馀》：赵德麟述东坡云：“‘吾酒后乘兴作数千字，
觉气拂拂从十指出也’。大是妙语，不知此意出于崔
浑。昔崔浑至孝，母病祈神，请以身代，觉病从十指中
入，俄遍而母遂安。”东坡善于脱胎，大都类此。

贤奕《传灯录》谓二祖慧可，初事达磨，尝断一臂置前。
达磨知是法器，始传以祖心印及《楞伽经》。至《续高僧
传》则云：周灭佛法，可与林法师同学，共护经像。遭贼
断臂，以法御心，不觉痛苦。火烧斫处，血断帛裹，乞食
如故，曾不告人。后林又被贼砍其臂，叫号通夕。可为
治裹乞食供林。林怪可手不便，怒之。可曰：“饼食在前，
何不自裹？”林曰：“我无臂也，可不知耶？”可始曰：“我亦无
臂，复何可怒？”二《记》皆开士所述，而慧可一臂，一以为
求法，一以为遇寇，不同乃尔。

《述异记》：“秦汉间，俗说盘古氏头为东岳，腹为中岳，左
臂为南岳，右臂为北岳，足为西岳。”

《麻姑传》：汉桓帝时，神仙王方平降蔡经家，麻姑亦至，
麻姑鸟爪，蔡经见之，心中念言：背大痒时，得此爪以
爬背，当隹。方平已知经心中所念，即使人牵经鞭之，
谓曰：“麻姑神人也，汝何思谓爪可以爬背耶？”但见鞭
著经背，亦不见有人持鞭者，方平告经曰：“吾鞭不可
妄得也。”

《拾遗记》：“东方有解形之民，使头飞于南海，左手飞于
东山，右手飞于西泽。自脐已下，两足孤立。至暮头还
肩上，两手遇疾风飘于海外落元洲之上，化为五足
兽，则一指为一足也。其人既失两手，使傍人割裹肉
以为两臂，宛然如旧也。”

“冀州之西二万里，有孝养之国。其人骁勇，能啮金石。
其舌杪方而本小，手搏千钧，以爪画地，则洪泉涌流。”
《酉阳杂俎》：“干陁国昔有王，神勇多谋，号伽当。”〈一曰加色伽当〉
讨袭诸国，所向悉降。至五天竺国，得上细绁二条，自
留一一与妃。妃因衣其绁谒王，绁当妃乳上有郁金
香手印迹，王见惊恐，谓妃曰：“尔忽著此手迹之服，何
也？”妃言：“向王所赐之绁。”王怒问藏臣，藏臣曰：“绁本有
是，非臣之咎。”王追商者问之，商言：“南天竺国娑陁婆，
恨王有宿愿，每年所赋细绁，并重叠积之，手染郁金”
柘干，绁上千万重，手印悉透，丈夫衣之手印当背；妇
人衣之手印当乳。王令左右披之，皆如商者言。王因
叩剑曰：“吾若不以剑裁娑陁婆恨王手足，无以寝食。”
乃遣使就南天竺索娑陁婆恨王手足。使至其国，娑
陁婆恨王与群臣绐报曰：“我国虽有王，名《娑陁婆恨》，
元无王也。但以金为王，设于殿上，凡统领教习，在臣
下耳。”王遂起象马兵，南讨其国。其国隐其王于地窟
中，铸金人来迎。王知其伪，且自恃福力，因断金人手
足，娑陁婆恨王于窟中，手足亦自落也。
《稽神录》：广陵法云寺僧珉楚，尝与中山贾人章某者
亲熟。章死，珉楚为设斋诵经。数月，忽遇章于市中。楚
未食，章即延入食店，为置胡饼。既食，楚问：“君已死，那
得在此？”章曰：“然，吾以小罪，未得辞脱，今死为扬州掠
剩儿。”顷之，相与南行，遇一妇人卖花，章曰：“此妇人之
花亦鬼所买，花亦鬼用之人间，无所用也。”章即出数
钱买之以赠楚，曰：“凡见此花而笑者，皆鬼也。”即告辞
而去。其花红色可爱而甚重，楚亦昏然而归。路人见
花，颇有笑者。至邑北门，自念：“我与鬼同游，复持鬼物
不可。”即将花掷浅水中。既归，有同院人觉其面色甚
异，以为中恶，竞持汤药以救之。良久乃复具言其故，
因相与覆视，其花，乃一死人手也，楚亦无恙。